Antallet af indgåede praktikpladser er faldet fra 49.342 til 44.192, hvilket er et fald på 10 procent fra januar 2013 til januar 2014. Antallet af unge i skolepraktik er derimod steget med 21 procent fra 5.215 til 6.310 unge. Samtidig er køen af unge, der forgæves søger praktikplads hos en arbejdsgiver nu oppe på 5.093 unge - en stigning på 8 procent, skriver Fagbladet 3F. Når man oveni det tal lægger de unge i skolepraktik, der samtidig søger praktikplads, var der samlet 12.041 unge, der ved udgangen af januar 2014 kunne bruge en praktikplads hos en virksomhed. I Dansk Arbejdsgiverforening (DA) påpeger chefkonsulent Maria Bille, at det i virkeligheden kun er få elever, der ikke har mulighed for at gøre deres erhvervsuddannelse færdig. - Der er mange muligheder for at gennemføre og tage den praktiske del af uddannelsen i skolepraktik på de nye praktikcentre landet over, pointerer hun. I 3F påpeger forbundssekretær Søren Heisel, at udviklingen går den forkerte vej på alle punkter. - Antallet af unge der ikke kan få en praktikplads stiger fortsat og virksomhederne opretter fortsat færre pladser.

Opsummering:
Det går stadigvæk ned ad bakke på praktikpladsområdet, viser den nyeste opgørelse fra Undervisningsministeriet.